b'\n_START_ARTICLE_\nBat Yam\n_START_SECTION_\nMaantiede\n_START_PARAGRAPH_\nBat Yam sijaitsee Israelin keskiosassa V\xc3\xa4limeren rannikolla Tel Avivin metropolialueella. Tel Avivin kaupounki sijaitsee Bat Yamista pohjoiseen, Holon id\xc3\xa4ss\xc3\xa4 ja Rishon le-Zion etel\xc3\xa4ss\xc3\xa4.\n_START_SECTION_\nHistoria\n_START_PARAGRAPH_\nNykyinen Bat Yam perustettiin vuonna 1926, jolloin paikalle muutti 24 uskonnollista juutalaisperhett\xc3\xa4. Tuolloin Bat Yam sijaitsi viel\xc3\xa4 erill\xc3\xa4\xc3\xa4n alueen muista juutalaisista keskuksista. Paikan alkuper\xc3\xa4inen nimi oli Bayit va-Gan, eli vapaasti k\xc3\xa4\xc3\xa4nt\xc3\xa4en "koti ja puutarha". Bat Yamin juutalaiset siirtolaiset pakenivat Tel Aviviin Palestiinan arabien kapinoidessa vuonna 1929 ja he palasivat paikalle tilanteen rauhoituttua vuonna 1931. Vuonna 1933 paikalle muutti uusia juutalaisia siirtolaisia Saksasta ja vuonna 1937 paikka sai nykyisen nimens\xc3\xa4 Bat Yam eli "meren tyt\xc3\xa4r". _NEWLINE_Israelin itsen\xc3\xa4isyyssodan syttyess\xc3\xa4 vuonna 1948 Bat Yamin asukasluku oli noin 1\xc2\xa0000 ja paikkakunta oli kiivaiden taistelujen kohde. Kaupungin asukasluku kasvoi huomattavasti Israelin itsen\xc3\xa4istymist\xc3\xa4 seuranneen juutalaisen siirtolaisuuden tuloksena. Bat Yamista tuli hallinnollisesti kaupunki vuonna 1958.\n_START_SECTION_\nTalous\n_START_PARAGRAPH_\nBat Yamissa on esimerkiksi elintarviketeollisuutta. Kaupungissa tuotetaan esimerkiksi olutta, muita juomia ja j\xc3\xa4\xc3\xa4tel\xc3\xb6\xc3\xa4. Elintarviketeollisuus on ollut kaupungin t\xc3\xa4rkein ty\xc3\xb6llist\xc3\xa4j\xc3\xa4. Kaupungissa on my\xc3\xb6s erilaisia virkityspalveluja, museoita ja taidegallerioita.  Bat Yam on my\xc3\xb6s t\xc3\xa4rke\xc3\xa4 julkaisutoiminnan keskus.\n_START_SECTION_\nV\xc3\xa4est\xc3\xb6\n_START_PARAGRAPH_\nIsraelin tilastokeskuksen mukaan Bat Yamin asukasluku oli vuoden 2017 lopussa 128\xc2\xa0655. Vuonna 1953 asukkaita oli noin 10\xc2\xa0000, vuonna 1967 62\xc2\xa0000 ja vuonna 2002 133\xc2\xa0900. Monet kaupungin nykyisist\xc3\xa4 asukkaista ovat siirtolaisia entisen Neuvostoliiton alueelta sek\xc3\xa4 siirtolaisia Syyriasta ja Etiopiasta.'